รอเวลาขึ้น
*หากมองข้อมูลของการลงทุนเที่ยวนี้ จะเห็นว่าทุกอย่างมีทิศทางที่ชัดเจนในตัวของมันเอง ไม่จำเป็นต้องวิเคราะห์อะไรเพิ่มเติมจากที่เห็นกันอยู่ เพราะยังไม่มีประเด็นใหม่ที่จะพลิกโฉมให้ตลาดหุ้นไทยทะยานอย่างแข็งแกร่ง “โมนิก้า” ถึงอยากให้นักเล่นเข้าใจการยืนปิดที่ระดับ 1,671.22 จุด บวกไป 1.16 จุด ด้วยมูลค่าการซื้อขาย 4.67 หมื่นล้านบาท มันเป็นลักษณะของการแกว่งตัวรอเวลาขึ้นรอบใหม่นะจะบอกให้
9 ก.ย. 2562

เจาะกระดาน : โมนิก้าและทีมงาน
*หากมองข้อมูลของการลงทุนเที่ยวนี้ จะเห็นว่าทุกอย่างมีทิศทางที่ชัดเจนในตัวของมันเอง ไม่จำเป็นต้องวิเคราะห์อะไรเพิ่มเติมจากที่เห็นกันอยู่ เพราะยังไม่มีประเด็นใหม่ที่จะพลิกโฉมให้ตลาดหุ้นไทยทะยานอย่างแข็งแกร่ง “โมนิก้า” ถึงอยากให้นักเล่นเข้าใจการยืนปิดที่ระดับ 1,671.22 จุด บวกไป 1.16 จุด ด้วยมูลค่าการซื้อขาย 4.67 หมื่นล้านบาท มันเป็นลักษณะของการแกว่งตัวรอเวลาขึ้นรอบใหม่นะจะบอกให้
*ด้วยเหตุนี้ถึงเห็นแรงซื้อกับแรงขายสลับกันออกมาเป็นระยะ แต่ยังคงทิศทางในลักษณะ W-Shape เหมือนเดิมทุกประการ “โมนิก้า” ถึงแสดงอาการไม่วอร์รี่กับเหตุการณ์ที่จะเกิดขึ้นต่อจากนี้ เพราะคงไม่มีอะไรแย่ลงกว่าที่เป็นอยู่อีกแล้ว แถมหัวเรือใหญ่ทางด้านเศรษฐกิจพยายามงัดไม้เด็ดทุกอย่างมากระตุ้นเศรษฐกิจ จึงเชื่อว่าทุกอย่างจะดีขึ้นอย่างช้า ๆ ในช่วงไตรมาส 4 พะยะค่ะ
*ที่สำคัญคือ ทุกคนมองเหตุการณ์ในวันข้างหน้าเป็นแบบไหน? หากมองเรื่องราวทั้งหมดจะดีขึ้นอย่างช้า ๆ ก็มีหุ้นหลายตัวที่เล่นต่อได้สบาย ๆ แต่ต้องเป็นลักษณะการเล่นสั้น ๆ เพื่อเพิ่มรอบในการทำกำไร ในขณะเดียวกันหากมองภาวะการลงทุนช่วงนี้เสี่ยงเกิน อาจเลือกวิธีอยู่เฉย ๆ เพื่อความสบายใจก็ได้เหมือนกัน เดี๊ยนถึงอยากให้นักเล่นลองเลือกหนทางที่ทำแล้วคล่องตัวสุด ๆ ไงล่ะคะ
*เหมือนกับการวิ่งขึ้นอย่างต่อเนื่องของ BGRIM จนขึ้นมาปิดที่ระดับ 43.50 บาท บวกไป 1.75 บาท หรือขึ้นไป 4.20% ด้วยมูลค่าการซื้อขาย 873 ล้านบาท ล้วนเป็นผลมาจากโปรเจกต์ใหม่ ๆ คลอดออกมาให้เห็นต่อเนื่อง จนทำให้แวลูของหุ้นเพิ่มขึ้นอย่างมีนัยสำคัญ ผนวกกับพรายกระซิบเม้าท์มอยถึงโครงการเด็ด ๆ ให้ผลตอบแทนสูง ๆ จะมีให้เห็นอย่างน้อยอีก 1-2 โครงการในปลายปีนี้..หุ้นควรจะไปต่อไหมคะ
*ส่วนหุ้นที่ตกลงมานาน และเริ่มผงกหัวขึ้นรอบใหม่อย่าง BDMS ถือเป็นอีกหนึ่งทางเลือกที่นักเล่นไม่ควรมองข้ามเช่นกัน เพราะทุกครั้งที่หุ้นเดินมาในทรงนี้มักจะวิ่งขึ้นไปแถว 26-27 บาทเป็นประจำ “โมนิก้า” ถึงมองราคาปิดที่ 24.50 บาท บวกไป 0.80 บาท หรือขึ้นไป 3.40% ด้วยมูลค่าการซื้อขาย 1.25 พันล้านบาท เป็นจังหวะของการไหลตามน้ำแบบไม่ต้องคิดอะไรมาก หลังมีเจ้าภาพเข้ามาไล่ราคาหุ้นอีกครั้งน่ะซี
*ประเด็นนี้สอดคล้องกับการถีบตัวขึ้นของหุ้น GPSC จนขึ้นมาปิดที่ระดับ 71.50 บาท บวกไป 1.50 บาท หรือขึ้นไป 2.15% ด้วยมูลค่าการซื้อขาย 2.56 พันล้านบาท “โมนิก้า” มองเป็นโมเมนตัมที่มาพร้อมกับกำไรเติบโต บรรดาผู้รู้เลยให้ราคาเป้าหมายบริเวณราคา 80 บาทอย่างเอิกเกริก ก่อนจะถึงเป้าตรงนั้นคงต้องมองด่านแรกบริเวณ 75 บาทเป็นไกด์ไลน์สำหรับการเคาะขวายาว ๆ นะจะบอกให้
*เรื่องดังกล่าวทำให้ “โมนิก้า” ต้องหันมามอง TRUE เพื่อเป็นบทเรียนสอนใจนักเล่นสักหน่อย เพราะราคาเป้าหมายที่มองกันไว้แถว ๆ 7 บาทนั้น เอาเข้าจริงไปได้แค่เพียงระดับ 6.50 บาท ต่อจากนั้นก็ไหลรูดลงมาเรื่อย ๆ จนสุดท้ายลงมายืนปิดที่ระดับ 5.80 บาท ลบไป 0.25 บาท หรือลงไป 4.10% ด้วยมูลค่าการซื้อขาย 2.71 พันล้านบาท ทำให้รู้ว่าเล่นสั้นปลอดภัยกว่านะคะ
*คล้ายกับกรณีของ VGI ทะยานขึ้นมาปิดที่ 10.30 บาท บวกไป 0.30 บาท หรือขึ้นไป 3% ด้วยมูลค่าการซื้อขาย 223 ล้านบาท ท่ามกลางค่า P/E 75 เท่า ถือเป็นการเล่นที่โอเวอร์รีแอ็กต์มากเหลือเกิน แต่เมื่อดูจากแวลูที่ซ่อนไว้ข้างในเป็นจำนวนมหาศาล “โมนิก้า” ย่อมเข้าใจเหตุผลของการขึ้นเที่ยวนี้จริง ๆ ถึงกระนั้นก็อยากเตือนว่า 2 ครั้งก่อนหุ้นก็จบรอบตรงบริเวณนี้ จึงต้องระวังตัวไว้บ้างนะจ๊ะ
*เม้าท์ถึงเรื่องที่ต้องระมัดระวังขึ้นมาทั้งที “โมนิก้า” ขอเม้าท์ถึงหุ้นเดินเรือ AMA เพื่อทำให้นักเล่นได้เห็นการดันหุ้นรอบใหม่เป็นทั้ง “โอกาส” และ “ความเสี่ยง” หลังหุ้นวิ่งขึ้นมาปิดที่ 8.35 บาท บวกไป 0.55 บาท หรือขึ้นไป 7% ด้วยมูลค่าการซื้อขาย 80 ล้านบาท มันเป็นช็อตที่ทำให้เชื่อว่าหุ้นจะวิ่งขึ้นไปถึงยอดเดิมบริเวณ 9.80 บาทอีกครั้ง ส่วนจะเป็นจริงเหมือนที่คิดหรือเปล่า? ต้องดูกันเอาเองนะคะ
*ก่อนจากกัน “โมนิก้า” ขออนุญาตแจ้งข่าวให้กับมิตรรักแฟนเพลง “ข่าวหุ้น” ได้รับทราบกันอย่างทั่วถึง ว่างานครบรอบ 25 ปี และก้าวย่างสู่ปีที่ 26 ของหนังสือพิมพ์จะจัดงานที่ออฟฟิศ ซึ่งตรงกับวันศุกร์ที่ 13 ก.ย.ศกนี้ จึงขอเรียนเชิญเพื่อนฝูงมา ณ โอกาสนี้นะคะ